聞蛩和長句
作者：呂陶
朝代：宋

paragraphs: 唧唧微呤透綺疏，乍令人意少歡娛。
留連夜景蕭條甚，引惹秋聲迤邐殊。
似向蝸廬頻學嘯，恐隨蛙鼓亦吹竽。
能鳴豈羨蚣蝑股，不語堪嗤蛺蝶鬚。
賦就情詩感長信，驚回仙夢失蒼梧。
雖知物性何喧寂，應念年華却嘆吁。
從此漸爲寒月計，憑誰與畫小軒圖。
西堂忽起東歸興，望斷青嵩接綠蕪。